Dôvodová správa

A. Všeobecná časť

Ministerstvo pôdohospodárstva a rozvoja vidieka Slovenskej republiky predkladá do legislatívneho procesu návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 438/2006 Z. z. o nežiaducich látkach v krmivách a o iných ukazovateľoch bezpečnosti a použiteľnosti krmív v znení neskorších predpisov (ďalej len „návrh nariadenia vlády“) ako iniciatívny materiál.

V prílohe č. 1 sa navrhuje upraviť časti s odporúčanými hodnotami pre obsah nežiadúcich látok v kŕmnych surovinách a doplnkových a kompletných krmivách pre zvieratá v súlade s odporúčaním Komisie 2006/576/ES zo 17. augusta 2006 o prítomnosti deoxynivalenolu, zearalenónu, ochratoxínu A, T-2 a HT-2 a fumonizínov vo výrobkoch určených na krmivo pre zvieratá (ďalej len „odporúčanie Komisie 2006/576/ES“) v znení odporúčania Komisie (EÚ) 2016/1319 z 29. júla 2016, ktorým sa mení odporúčanie 2006/576/ES, pokiaľ ide o deoxynivalenol, zearalenón a ochratoxín A v krmive pre spoločenské zvieratá (ďalej len „odporúčanie Komisie (EÚ) 2016/1319“). Smerodajné hodnoty obsahu mykotoxínov v prílohe č. 1 boli ustanovené podľa prílohy k odporúčaniu Komisie 2006/576/ES. Táto príloha sa odporúčaním Komisie (EÚ) 2016/1319 upravila so zreteľom na najnovšie informácie, pokiaľ ide o toxicitu  týchto mykotoxínov a v záujme poskytnutia dostatočných záruk, pokiaľ ide o zdravie zvierat,. Úprava sa v záujme zrozumiteľnosti vykonáva nahradením pôvodnej prílohy podľa prílohy k odporúčaniu Komisie (EÚ) 2016/1319.

V prílohe č. 3 sa navrhuje upraviť pre všetky druhy krmív hmotnosť navážky vzorky na analýzu pri mikrobiologickej norme na overovanie neprítomnosti patogénnych zárodkoch, najmä rodu Salmonella. Navrhovaná úprava vychádza z ustanovenia harmonizovaného pravidla pre požadovanú hmotnosť navážky vzorky na analýzu pre surové krmivo pre spoločenské zvieratá v nariadení Komisie (EÚ) 2020/762 z 9. júna 2020, ktorým sa mení nariadenie (EÚ) č. 142/2011, pokiaľ ide o mikrobiologické normy pre surové krmivo pre spoločenské zvieratá, požiadavky týkajúce sa schválených prevádzkarní, technické parametre uplatniteľné na alternatívnu metódu „proces splyňovania podľa Brookesa“ a hydrolýzu kafilerických tukov, ako aj vývoz spracovaného hnoja, určitej krvi, krvných produktov a medziproduktov. Jednotné uplatňovanie pre všetky druhy krmív vychádza zo všeobecných požiadaviek na bezpečnosť krmív podľa čl. 15 nariadenia (ES) č. 178/2002 Európskeho parlamentu a Rady z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín v platnom znení.

Súčasne sa navrhuje vypustiť z prílohy č. 3 časť B o najvyšších prípustných hodnotách ustanovených ukazovateľov dietetickej kvality krmív. Úpravu najvyšších prípustných limitoch rádioaktívnej kontaminácie krmív, ktoré boli doteraz upravené v prílohe č. 3 časti C, sa navrhuje upraviť v § 4, a to odkazom na prílohu III nariadenia Rady (Euratom) 2016/52 z 15. januára 2016, ktorým sa stanovujú najvyššie prípustné hodnoty rádioaktívnej kontaminácie v potravinách a krmivách spôsobenej jadrovou haváriou alebo iným prípadom radiačného ohrozenia a ktorým sa zrušuje nariadenie Rady (Euratom) č. 3954/87 a nariadenia Komisie (Euratom) č. 944/89 a (Euratom) č. 770/90. Doterajšia úprava limitov časti C v prílohe č. 3 je po vecnej stránke totožná s úpravou v prílohe III tohto priamo uplatniteľného predpisu Európskej únie. Vzhľadom na navrhované úpravy sa v prílohe č. 3 ruší jej členenie na časti.

Návrh nariadenia vlády je v súlade s Ústavou Slovenskej republiky, s ústavnými zákonmi, zákonmi, ostatnými všeobecne záväznými právnymi predpismi, nálezmi Ústavného súdu Slovenskej republiky, právne záväznými aktmi Európskej únie a medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh nariadenia vlády nemá vplyv na rozpočet verejnej správy ani na podnikateľské prostredie, nemá sociálne vplyvy, vplyvy na manželstvo, rodičovstvo a rodinu, vplyv na životné prostredie, informatizáciu spoločnosti, služby verejnej správy pre občana ani na manželstvo, rodičovstvo a rodinu.